מספר פנימי: 566478

הכנסת העשרים

**יוזמים : חברי הכנסת** **נאוה בוקר
 יחיאל חיליק בר
 דוד ביטן
 רועי פולקמן
 יעקב פרי
 רוברט אילטוב
 יעקב מרגי
 עבד אל חכים חאג' יחיא
 טלי פלוסקוב
 יצחק וקנין
 יוסי יונה**

מצטרפת: חברת הכנסת איילת נחמיאס ורבין

  פ/1658/20

הצעת חוק הרשות השנייה לטלוויזיה ורדיו (תיקון – פיצול שידורים של בעל זיכיון לשידורי רדיו), התשע"ה–2015

|  |  |  |
| --- | --- | --- |
| תיקון סעיף 72א | 1. | בחוק הרשות השנייה לטלוויזיה ורדיו, התש"ן–1990[[1]](#footnote-2) (להלן – החוק העיקרי), בסעיף 72א, אחרי סעיף קטן (ג) יבוא:  |
|  |  | "(ד) | (1) על אף האמור בסעיף 72(א) ובסעיף קטן (א), המועצה תאשר, בהתאם לכללים שתיקבע, לבעל זיכיון לשידורי רדיו, אשר הוקצו לו מספר תדרים לצורך כיסוי אזור זיכיונו, לשדר תכנים שונים בתדרים השונים בחלק משעות היום (להלן – פיצול שידורים).  |
|  |  |  | (2) המועצה רשאית לאשר פיצול שידורים לבעל זיכיון לשידורי רדיו, אשר הוקצה לו תדר אחד בלבד לצורך כיסוי אזור זיכיונו אם משרד התקשורת הקצה למטרה זו תדר נוסף לבעל הזיכיון, בהתאם לאפשרות להקצאת תדרים ולצורכי הציבור." |
| תיקון סעיף 110 | 2. | בסעיף 110 לחוק העיקרי, בסופו יבוא "לרבות פיצול שידורים, כאמור בסעיף 72א(ד)". |
| כללים ראשונים | 3. | כללים ראשונים לפי סעיף 72א(ד)(1) לחוק העיקרי, כנוסחו בסעיף 1 לחוק זה, ייקבעו בתוך שישים ימים מיום תחילתו של חוק זה. |
| הוראת מעבר | 4. | בעל זיכיון לשידורי רדיו שהמועצה אישרה את בקשתו לפיצול שידורים לפני תחילתו של חוק זה, רשאי להמשיך את השידורים לפי תנאי האישור, עד למועד קבלת אישור מעודכן, לפי סעיף 72א(ד)(1) לחוק העיקרי, כנוסחו בסעיף 1 לחוק זה. |

דברי הסבר

בהתאם לחוק הרשות השנייה לטלוויזיה ורדיו, התש"ן–1990 (להלן – החוק), משדרות תחנות הרדיו האזוריות שידורי רדיו באזורי זיכיונן, על פי זיכיון שניתן להן בהליך מכרזי ועל גבי תדרים שהוקצו להן במסגרת המכרזים או לאחריהם, על ידי משרד התקשורת.

במכרזים ובזיכיונות שניתנו מכוחם, נכללו תנאים לפיהם רשאית מועצת הרשות השנייה להתיר לתחנות רדיו שבאזורן הוקצה יותר מתדר אחד לצורך כיסוי אזור הזיכיון, לשדר תכנים שונים בתדרים השונים (להלן – שידורים מפוצלים), בכפוף לתנאים שקבעה המועצה.

מזה שנים רבות, משדרות מקצת מתחנות הרדיו האזוריות, שהוקצה להן יותר מתדר אחד, ביוזמת מועצת הרשות השנייה ובעידודה, שידורים מפוצלים במקצת משעות היממה. ביתר שעות השידור משודרים תכנים אחידים, והכל בהתאם לאישור מועצת הרשות השנייה, שניתן אחת לשנה.

בעקבות שימוע שקיימה הרשות השנייה ועתירה לבג"ץ שהוגשה נגד מועצת הרשות השנייה, משרד התקשורת ומספר תחנות רדיו אזוריות שניתן להן היתר לפיצול שידורים, החליטה מועצת הרשות השנייה בתאריך 19.1.2015 כי בשל היעדר סמכות מפורשת בחוק, לא יינתנו עוד היתרים לשידורים מפוצלים, ונקצבה תקופת מעבר בת שנתיים לבחינת ההסדרה של הנושא בחקיקה, במהלכה יורשו תחנות שזכו זה מכבר להיתר כאמור, להמשיך בשידוריהן.

בפסק דין מיום 11.6.2015 נתן בג"ץ תוקף להחלטת מועצת הרשות השנייה, תוך שהוא מדגיש בפסק הדין שתקופת המעבר בת השנתיים, תאפשר בין היתר הסדרה חקיקתית של הנושא (בגץ 3040/14 **רדיו תשעים בע"מ נ' הרשות השנייה לטלווזיה ולרדיו**).

בהתאם לעמדת בג"ץ, עמדת מועצת הרשות השנייה ועמדת המדינה, מוגשת הצעת חוק זו שנועדה לעגן סמכות חוקית מפורשת למועצת הרשות השנייה להתיר שידורים מפוצלים באזור זיכיון, שהוקצה יותר מתדר אחד לכיסויו.

במשך השנים עודדה מועצת הרשות השנייה שידורים מפוצלים במקצת מאזורי הזיכיון, ככלי המאפשר מתן מענה לקהלים מוגדרים ומבודלים בתוך אזור הזיכיון, דוגמת אוכלוסיית דוברי רוסית או תושבים בעלי צרכים ייחודיים באזור הדרום ובאזור חיפה. שידורים מפוצלים כאמור נמשכו שנים ארוכות, אושרו פעם אחר פעם על ידי מועצות והנהלות הרשות שהתחלפו במהלך שנים, לרבות לאחרונה, וזכו לתגובות חיוביות ושביעות רצון בקרב מאזיני האזורים הרלוונטים.

כלי זה של היתר לשידורים מפוצלים הוא אמצעי חשוב המאפשר לרשות השנייה לממש את מטרותיה בדבר מתן מענה תכני לקהלים מצומצמים ומוגדרים, אשר לא ניתן להם פתרון חלופי ואשר הענקת זיכיון ביחס לשידורים לקהלים אלו אינה בת היתכנות כלכלית או טכנית, בפרט בהתחשב בעובדה כי השימוש בתדרי FM הולך ופוחת בעולם כולו, ובנורבגיה אף הוכרזה לאחרונה הכוונה לחדול משידורי FM.

השידורים המפוצלים גם נותנים מענה בשעת חירום, על ידי שימוש בתדר הנוסף כ"גל שקט" בשעות הלילה ובסופי שבוע, המשמש בשעת הצורך להשמעת אזעקות והעברת נתונים ומידע מפיקוד העורף. שימושים אלה הוכיחו עצמם כבעלי חשיבות עצומה לציבור המקומי כפי שהוכח בסבבי הארועים המבצעיים שהיו בשנים האחרונות מול רצועת עזה.

סעיף 1 – מוצע לתקן את סעיף 72א לחוק באמצעות הוספת סעיף קטן (ד) המקנה למועצת הרשות השנייה סמכות חוקית להתיר פיצול שידורים, ולקבוע בו כי מועצת הרשות השנייה תתיר לבעל זיכיון לשידורי רדיו אזוריים אשר הוקצו באזורו יותר מתדר אחד לכיסוי האזור, לשדר שידורים מפוצלים, בהתאם לכללים שתיקבע.

פסקה (2) באותו סעיף קטן נועדה לסייע להבטחת השוויון בין תחנות הרדיו, באמצעות מתן סמכות למועצת הרשות השנייה להתיר שידורים מפוצלים גם לתחנות רדיו שבאזורן הוקצה תדר אחד בלבד, ככל שהדבר אפשרי בהתחשב במצאי התדרים וזמינותם ובהתאם לצרכיו של הציבור בכל אחד מאזורי הזיכיון.

סעיף 2 – לצורך הגשמת האמור בסעיף 1 ולשם הסרת הספק אודות חוקיות השימוש בתדרים שהוקצו לתחנות הרדיו לשידורים מפוצלים, מוצע לתקן את סעיף 110 לחוק ולהבהיר כי הקצאת תדרים לתחנות הרדיו האזוריות נעשית בין היתר לצורך שידורים מפוצלים, ובהתאם לכך, אין בשימוש בתדרים לצורך קיום שידורים מפוצלים באותו אזור הזיכיון, משום שימוש בתדר בניגוד לייעודו, לפי פקודת הטלגרף האלחוטי.

סעיף 3 – מועצת הרשות השנייה תקבע כללים לעניין מתכונת השידורים המפוצלים בתוך שישים ימים מיום תחילתו של חוק זה.

סעיף 4 – נועד לאפשר את המשך השידורים של תחנות הרדיו, אשר המועצה העניקה להם אישור לפיצול שידורים טרם כניסתו של החוק לתוקף, בתנאים שקבעה המועצה, עד לקביעת הכללים החדשים על ידי המועצה, על מנת להבטיח רציפות שידורים לקהלי היעד, על בסיס ההכרה בצורך ובאינטרס הציבורי שמכוחם ניתנו אישורים כאמור על ידי המועצה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ט בתמוז התשע"ה – 6.7.15

1. ס"ח התש"ן, עמ' 59. [↑](#footnote-ref-2)